Dôvodová správa

Všeobecná časť:

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 582/2006 Z. z. o bezpečnostných požiadavkách na osobné lode v znení neskorších predpisov (ďalej len „návrh nariadenia vlády“) je vypracovaný podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov.

Návrh nariadenia vlády sa predkladá na základe úlohy B.13. z uznesenia vlády SR č. 111/2018.

Predkladaným návrhom nariadenia vlády sa do právneho poriadku Slovenskej republiky preberá smernica Európskeho parlamentu a Rady (EÚ) 2017/2108 z 15. novembra 2017, ktorou sa mení smernica 2009/45/ES o bezpečnostných pravidlách a normách pre osobné lode (ďalej len „smernica“).

Návrhom nariadenia vlády sa dopĺňajú nové pojmy a rozširuje sa rozsah platného nariadenia vlády v súlade s transponovanou smernicou. Taktiež sa upravujú morské oblasti a osobné lode, ktoré sa podľa nich členia do kategórii A až D a pojem „hostiteľský štát“, ktorý sa zaviedol v smernici Rady 1999/35/ES s cieľom uľahčiť spoluprácu s tretími krajinami pred rozšírením EÚ v roku 2004 sa nahrádza pojmom „prístavný štát“ z dôvodu jeho neaktuálnosti.

Návrh nariadenia vlády nebude mať vplyvy na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, informatizáciu spoločnosti, ani vplyvy na služby verejnej správy pre občana.
	
Návrh nariadenia vlády je v súlade s Ústavou SR, ústavnými zákonmi, nálezmi Ústavného súdu Slovenskej republiky, inými zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.